Document ID: 32012L0048

DIRETTIVA TAL-KUMMISSJONI 2012/48/UE
tal-10 ta’ Diċembru 2012
li temenda l-Annessi għad-Direttiva 2006/87/KE tal-Parlament Ewropew u tal-Kunsill li tistabbilixxi r-rekwiżiti tekniċi għall-bastimenti tal-passaġġi fuq l-ilma interni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/87/KE tal-Parlament Ewropew u tal-Kunsill tat-12 ta’ Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (1), u b’mod partikolari l-ewwel sentenza tal-Artikolu 20(1) l-ewwel subparagrafu tagħha,
Billi:
(1)
Mill-adozzjoni tad-Direttiva 2006/87/KE f’Diċembru tal-2006, intlaħaq qbil fuq l-emendi għar-Regolament dwar l-Ispezzjoni ta’ Bastimenti tar-Renu skont l-Artikolu 22 tal-Konvenzjoni Riveduta għan-Navigazzjoni tar-Renu. Għalhekk, huwa meħtieġ li d-Direttiva 2006/87/KE tiġi emendata skont dan.
(2)
Għandu jiġi żgurat li ċ-ċertifikat tal-Komunità tan-navigazzjoni interna u ċ-ċertifikat tal-bastimenti maħruġin skont ir-Regolament dwar l-Ispezzjoni ta’ Bastimenti tar-Renu jinħarġu abbażi tar-rekwiżiti tekniċi li jiggarantixxu livell ekwivalenti ta’ sikurezza.
(3)
Sabiex jiġu evitati d-distorsjonijiet tal-kompetizzjoni, kif ukoll il-livelli differenti ta’ sikurezza, l-emendi għad-Direttiva 2006/87/KE għandhom jidħlu fis-seħħ mill-aktar fis possibbli.
(4)
Wara l-adozzjoni tad-Deċiżjonijiet ta’ Implimentazzjoni tal-Kummissjoni 2012/64/UE (2), 2012/65/UE (3) u 2012/66/UE (4) dwar l-approvazzjoni ta’ tliet soċjetajiet ta’ klassifikazzjoni skont l-Artikolu 10 tad-Direttiva 2006/87/KE, għandhom isiru l-emendi neċessarji fl-Anness VII għad-Direttiva 2006/87/KE.
(5)
Il-miżuri previsti f’din id-Direttiva huma skont l-opinjoni tal-Kumitat imsemmi fl-Artikolu 7 tad-Direttiva tal-Kunsill 91/672/KEE tas-16 ta’ Diċembru 1991 dwar ir-rikonoxximent reċiproku taċ-ċertifikati tal-boatmasters nazzjonali għat-trasportazzjoni ta’ merkanzija u ta’ passiġġieri permezz ta’ passaġġi interni fuq l-ilma (5),
ADOTTAT DIN ID-DIRETTIVA:
Artikolu 1
Id-Direttiva 2006/87/KE hija emendata kif ġej:
(1)
L-Anness II għad-Direttiva 2006/87/KE huwa emendat skont l-Anness I għal din id-Direttiva.
(2)
L-Anness VII għad-Direttiva 2006/87/KE huwa emendat skont l-Anness II għal din id-Direttiva.
(3)
L-Anness IX għad-Direttiva 2006/87/KE huwa emendat skont l-Anness III għal din id-Direttiva.
Artikolu 2
L-Istati Membri li għandhom passaġġi fuq l-ilma interni kif jissemma fl-Artikolu 1(1) tad-Direttiva 2006/87/KE għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva mhux aktar tard mill-1 ta’ Diċembru 2013. Huma għandhom jinformaw lill-Kummissjoni b’dan minnufih.
Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati minn referenza bħal din fl-okkażjoni tal-pubblikazzjoni uffiċjali tagħhom. Il-metodi ta’ kif issir referenza bħal din għandhom jiġu determinati mill-Istati Membri.
Artikolu 3
Din id-Direttiva għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri li għandhom passaġġi fuq l-ilma interni kif jissemma fl-Artikolu 1(1) tad-Direttiva 2006/87/KE.
Magħmul fi Brussell, l-10 ta’ Diċembru 2012.

Labels: 7
8